Vindmølleprojekt i Nanortalik vækker undren | Sermitsiaq.AG
Nukissiorfiit planlægger at opstille 1-2 større vindmøller i Nanortalik. Det er i modstrid med de planer, de tidligere har fremlagt, siger direktør i det private energiselskab Nanoq Power, der stiller spørgsmålstegn ved både proces, plan og økonomien i vindmølleprojektet.
Der skal bygges vindmøller i Nanortalik. Det skriver Nukissiorfiit i et netop udgivet jubilæumsskrift undefined
Søndag, 02. september 2018 - 10:37
I Nukissiorfiits netop udgivne jubilæumshæfte i anledning af Buksefjorden Vandkraftværks indvielse for 25 år siden, fremgår det, at Nukissiorfiit er i fuld gang med konkret at undersøge potentialet for brug af vindkraft ved Sisimiut og Nanortalik.
Men hos det private energiselskab Nanoq Power er man forundret over, at Nukissiorfiit har besluttet at installere vindmøller i Nanortalik, idet selskabet for et halvt år siden fik afslag på en ansøgning om at udvikle vandkraft netop ved Nanortalik, skriver Sermitsiaq.
På det tidspunkt skete det med begrundelsen, at Selvstyret ønskede at tildele Nukissiorfiit forundersøgelsestilladelse til vandkraft. Og dette skete efter rådgivning fra Departementet for Erhverv, selvom Nanoq Power havde ansøgt om en forundersøgelsestilladelse før Nukissiorfiit. Nanoq Power fik efterfølgende delvist aktindsigt i sagen, og klagede på den baggrund til ombudsmanden, hvor sagen stadig kører.
Ombudsmanden har ifølge Svend Hardenberg flere gange rettet henvendelse til Departementet for Erhverv for at få deres udtalelse i sagen, samt alle relevante bilag i sagen.
- Nu viser det sig så, at Nukissiorfiit er i gang med at opsætte vindmøller i Nanortalik, i et forløb som mildest talt har været bemærkelsesværdigt. For der er tale om større 1-2 vindmøller på hver 0,7 megawatt, med en samlet effekt på 1,4 megawatt til byforsyning. Det vil reelt betyde, at der ikke kan bygges vandkraft ved byen, siger Svend Hardenberg til avisen.